බම්බලපිටියේ කෝටිපති ව්‍යාපාරිකයකු වූ මොහොමඩ් සියාම් මහතා පැහැරගෙන ගොස් ඝාතනය කිරීම සම්බන්ධයෙන් සැකපිට අත්අඩංගුවට ගෙන රක්ෂිත බන්ධනාගාර ගත කැර සිටින උප පොලිස් පරීක්ෂකවරයකු ඇතුළු පොලිස් නිලධාරීන් සිව් දෙනෙකු විසින් කොළඹ මහාධිකරණය වෙත ඉදිරිපත් කළ ඇප අයදුම් පෙත්සම සලකා බැලීම ලබන නොවැම්බර් 07 වැනිදාට කල්තැබූ මහාධිකරණ විනිසුරු ලලිත් ජයසූරිය මහතා එදිනට වගඋත්තරකරුවනට අධිකරණයේ පෙනී සිටින ලෙස දන්වා නොතීසි නිකුත් කළේය.බස්නාහිර පළාත් උතුරු කොට්ඨාසයට අනුයුක්තව රාජකාරියේ යෙදී සිටි උප පොලිස් පරීක්ෂකවරයෙකු වූ ලක්මිණ ඉන්දික බමුණුසිංහ හා පොලිස් කොස්තාපල්වරුන් වන රංග දිසානායක, ප්‍රියන්ත සංජීව, ගාමිණී සරච්චන්ද්‍ර යන සැකකරුවනට ඇප නියම කරන ලෙස ඉල්ලමින් ඔවුන්ගේ ඥාතීන් විසින් මෙම ඇප අයදුම් පෙත්සම් කොළඹ මහාධිකරණය වෙත ඉදිරිපත් කැර තිබුණි.නීතිඥ රවින්ද්‍ර ද සිල්වා මහතා මඟින් අධිකරණයට ඉදිරිපත් කැර තිබූ මෙම ඇප අයදුම් පෙත්සම්හි වගඋත්තරකරුවන් ලෙස නීතිපතිවරයා හා රහස් පොලිසියේ විශේෂ ඒකකයේ ‍ස්ථානාධිපතිවරයා නම් කොට ඇත.